17.08.2007 09:58   Notarite andmetel tõestati 2007. aasta II kvartalis 13 750 kinnisvara ja hoonestusõiguse ostu-müügitehingut koguväärtusega 17 miljardit krooni. Eelmise kvartaliga võrreldes kasvas ostu-müügitehingute koguarv 1%, kuid jäi kümnendiku võrra alla eelmise aasta II kvartali tehingute arvule, teatas statistikaamet.    Tehingute koguväärtus kasvas eelmise kvartaliga võrreldes tehingute arvust küll veidi kiiremini, kuid aastataguse mahuga võrreldes oli see 13% väiksem.    Paari viimase aastaga võrreldes on kinnisvaraturg muutunud märgatavalt rahulikumaks. Nii pankade konservatiivsem laenupoliitika ja kerkivad  intressimäärad kui ka elanike sissetulekutest kiiremini kasvanud kinnisvarahinnad on pidurdanud laenamist. See on omakorda kaasa toonud tehingute arvu vähenemise, suurenenud pakkumise ja üldise hinnatõusu peatumise, kohati ka hindade korrektsiooni.    57% ostu-müügitehingutest hõlmasid kortereid, 23% hoonestamata kinnistuid, 13% eluhooneid ja 6% mitteeluhooneid. Hoonestusõiguse ostu-müügitehinguid oli kõigist tehingutest 1%.    Üle poole (54%) ostu-müügitehingutest tõestati Tallinna ja  Harjumaa notarite juures. Nende sõlmitud tehingute väärtus hõlmas ostu-müügitehingute koguväärtusest kolm neljandikku.